LT Europos Sąjungos oficialusis leidinys L 134/3

KOMISIJOS REGLAMENTAS (ES) 2017/871

2017 m. gegužės 22 d.

kuriuo dėl fosforo rūgšties, fosfatų, di-, tri- ir polifosfatų (E 338–452) naudojimo tam tikruose mėsos pusgaminiuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;

(3) 2015 m. gegužės 11 d. Čekija pateikė paraišką dėl leidimo naudoti fosforo rūgštį, fosfatus, difosfatus, trifosfatus ir polifosfatus (toliau – fosfatus) kaip stabilizatorius šiuose čekiškuose mėsos pusgaminiuose: Bílá klobása, Vinná klobása, Sváteční klobása ir Syrová klobása. Pagal Reglamento (EB) Nr. 1331/2008 4 straipsnį su paraiška vėliau supažindintos valstybės narės;

(4) naudoti fosfatus būtina siekiant išlaikyti pastovią fizinę ir cheminę mėsos pusgaminių, kaip antai Bílá klobása, Vinná klobása, Sváteční klobása ir Syrová klobása, būseną, visų pirma tais atvejais, kai jie pateikiami rinkai supakuoti naudojant apsaugines dujas arba ilgu galiojimo terminu. Pareiškėja teigia, kad technologinė būtinybė naudoti šiuos priedus atitinkamuose čekiškuose mėsos pusgaminiuose yra panaši į su breakfast sausages ir Bräte susijusią technologinę būtinybę – naudoti fosfatus šiuos gaminiuose leidžiama pagal Reglamento (EB) Nr. 1333/2008 II priedo E dalies maisto produktų kategoriją 08.2 „Mėsos pusgaminiai, kaip apibrėžta Reglamente (EB) Nr. 853/2004“;

(5) Reglamento (EB) Nr. 1333/2008 7 konstatuojamojoje dalyje nustatyta, kad tvirtinant maisto priedus taip pat turėtų būti atsižvelgiama į kitus su svarstomu klausimu susijusius veiksnius, įskaitant tradicinius veiksnius. Todėl kai kurių valstybių narių rinkoje tikslinga išsaugoti tam tikrus tradicinius gaminius, jei maisto priedų naudojimas šiuose produktuose atitinka bendruosius ir specialiuosius Reglamente (EB) Nr. 1333/2008 nustatytus reikalavimus;

(6) siekiant užtikrinti, kad šiame reglamente nurodyti priedai būtų naudojami vienodai, atitinkami čekiški mėsos pusgaminiai bus aprašyti rekomendaciniame dokumente, kuriame aprašytos Reglamento (EB) Nr. 1333/2008 dėl maisto priedų (3) II priedo E dalies maisto produktų kategorijos;

(7) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai. Fosfatus leidžiama naudoti kaip maisto priedus įvairiuose maisto produktuose. Jų saugumą įvertino Maisto mokslinis komitetas, kuris nustatė, kad didžiausia leidžiamoji paros dozė, išreikšta fosforu, yra 70 mg/kg kūno svorio (4). Kadangi paraiška dėl fosfatų naudojimo srities išplėtimo susijusi tik su keliais konkrečiais mėsos pusgaminiais, kurie jau tradiciškai vartojami, nemanoma, kad toks naudojimo srities išplėtimas reikšmingai paveiks bendrą fosfatų poveikį. Todėl išplėtus šių priedų naudojimą atnaujinamas Sąjungos sąrašas; atnaujinus minėtą sąrašą neturėtų būti daromas poveikis žmonių sveikatai ir nebūtina prašyti Tarnybos pateikti savo nuomonę;

(8) Reglamento (EB) Nr. 1333/2008 II priedas turėtų būti atitinkamai iš dalies pakeistas;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. gegužės 22 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) http://ec.europa.eu/food/safety/food_improvement_agents/additives/eu_rules_en

(4) Reports of the Scientific Committee for Food, Twenty-fifth series (page 13), 1991.